దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
కోహ్లి సేనను ఊరిస్తోన్న ‘నంబర్ 1’ ర్యాంకింగ్
టెస్టుల్లో పాక్‌కు నంబర్ 1 పొజీషన్‌ను కోల్పోయిన టీమ్ ఇండియా.. సొంత గడ్డపై జరగనున్న టెస్టు సిరీస్‌ల ద్వారా తిరిగి అగ్రస్థానానికి చేరాలని భావిస్తోంది.
TNN | Updated:
Sep 18, 2016, 01:53PM IST
టెస్టుల్లో నంబర్ 1 ర్యాంకింగ్‌ను ఇటీవలే పాకిస్థాన్‌కు కోల్పోయిన భారత జట్టు తిరిగి టాప్ పొజీషన్‌ను చేజిక్కించుకునే ప్రయత్నాలు ముమ్మరం చేసింది. ఇందుకోసం న్యూజిలాండ్‌తో జరగనున్న టెస్ట్ సిరీస్‌ను చక్కటి అవకాశంగా మలుచుకోవాలని భారత టెస్టు కెప్టెన్ విరాట్ కోహ్లీ, కోచ్ కుంబ్లే భావిస్తున్నారు. కివీస్‌తో మూడు టెస్టుల సిరీస్ ముగిశాక.. భారత జట్టు ఇంగ్లండ్, ఆస్ట్రేలియాలతో సొంత గడ్డమీదే టెస్టు సిరీస్ ఆడనుంది. దీంతో నంబర్ స్థానానికి తిరిగి చేరుకునే అవకాశాలు టీమిండియాకు పుష్కలంగానే ఉన్నాయి. 2012-13 సీజన్లో ధోనీ నాయకత్వంలోని భారత జట్టు న్యూజిలాండ్, ఆస్ట్రేలియాలను ఓడించింది. కానీ ఇంగ్లండ్ చేతిలో 1-2 తేడాతో ఓడి నంబర్ 1 స్థానాన్ని కోల్పోయింది. నాటి నుంచి నంబర్ 1 ర్యాంకింగ్ టీమిండియాతో దోబూచులాడుతోంది. ఇప్పుడు వెస్టిండీస్‌పై టెస్టు సిరీస్ నెగ్గినప్పటికీ, వర్షం కారణంగా చివరి టెస్ట్ డ్రాగా ముగియడంతో పాక్‌ అగ్రస్థానాన్ని ఎగరేసుకుపోయింది.
2012-13 సీజన్లో భారత గడ్డపై జరిగిన టెస్టు సిరీస్‌ను గెలుచుకున్న ఇంగ్లండ్ జట్టు స్వదేశంలో భారత జట్టేమీ దుర్భేద్యం కాదని నిరూపించింది. భారత జట్టుపై ఇంగ్లిష్ జట్టు విజయం సాధించడంలో స్పిన్నర్లు గ్రేమ్ స్వాన్, మాంటీ పనేసర్ ప్రధాన భూమిక పోషించారు. ఇప్పుడు న్యూజిలాండ్ జట్టు కూడా అదే వ్యూహాన్ని అమలు చేయాలని భావిస్తోంది. ఉపఖండంలోని పరిస్థితులకు అనుగుణంగా కివీస్ జట్టు ఇష్ సోధి, మిచెల్ సాంటెర్, మార్క్ క్రెయిగ్ రూపంలో ముగ్గురు స్పిన్నర్లు రంగంలోకి దించుతోంది. వీరు ముగ్గురూ ఈ ఏడాది తొలినాళ్లలో భారత్‌లో జరిగిన టీ20 ప్రపంచ కప్‌లో సత్తా చాటినవారే. అయితే టిమ్ సౌథీ సేవలు న్యూజిలాండ్‌కు దూరం కానుండటం మాత్రం ఊరటనిచ్చే విషయం. బ్యాటింగ్ విషయానికి వస్తే భారత జట్టుదే పైచేయిగా ఉంది. కెప్టెన్ విలియమ్సన్, రాస్ టేలర్ మినహా మిగతా ఆటగాళ్లు భారత గడ్డపై ఐదు రోజుల ఆటలో ఏ మేరకు రాణిస్తారో చెప్పడం కష్టమే. కోహ్లీ నాయకత్వంలోని భారత జట్టు ఆదిలోనే కివీస్ ఆటగాళ్లపై మానసికంగా పై చేయి సాధిస్తే.. టెస్టు సిరీస్ విజయంతోపాటు టెస్టుల్లో నంబర్ స్థానంపై ఆశలు పెట్టుకోవచ్చు. లేదంటే.. ఒక్క న్యూజిలాండ్ మినహా భారత్ ఎదుర్కోబోయే ఇంగ్లండ్, ఆస్ట్రేలియాలు టాప్-4లోనే ఉన్నాయి. మనకు ఆ జట్లకు మధ్య రెండు పాయింట్ల తేడా మాత్రమే ఉంది. కాబట్టి తేడా వస్తే అగ్రస్థానం మీద ఆశలు అటుంచి ర్యాంకింగ్స్‌లో కిందకు జారిపోయే అవకాశం ఉంది.